
Organisasjonenes innspill til MUVs organisering 
Organisasjonene mener primært at det er uklokt å omorganisere MUV på det nåværende tidspunkt. Uansett må MUVs organisatoriske tilknytning bestemmes ut fra deres oppgaver og kompetanse. En samorganisering må ha som formål å gi gjensidig faglig utbytte. MUVs kompetanse dreier seg i hovedtrekk om formidling, historie og annen museumsfaglig virksomhet. Deres oppgaver er i dag primært nettsted og fotobase, men de skal også være involvert i jubileet og Observatorie-prosjektet. Status på sistnevnte er fremdeles uavklart, det gjelder også MUVs rolle i prosjektet.

Gjennom hele prosessen med diskusjon om omorganisering har de ansatte blitt anklaget for å blande roller, kreve større medbestemmelse enn de har, og for å komme med forslag til ulike løsninger kun for å hindre en tilknytning til Teknisk avdeling. Både MUVs leder og andre ansatte er etter vår oppfatning i sin fulle rett til både å be om redegjørelse for den foreslåtte omorganisering, og å be om at deres mening blir tatt hensyn til før vedtak fattes. De har med rette krevd at andre muligheter, for eksempel de som er skissert i MUVs langtidsplan, utredes. Første gang saken ble fremmet for MUVs styringsgruppe, var ikke disse alternativene nevnt. Når denne prosessen er preget av feilinformasjon og konflikter, er det viktig at ansvaret for dette plasseres der det hører hjemme og at ikke de ansatte avfeies som aktører med personlig agenda.

Universitetsdirektørens forslag baseres utelukkende på det organisasjonene ser på som MUVs styringsgruppeleders mangelfulle redegjørelse, uten hensyn til et stort mindretall i styringsgruppen og uten hensyn til de ansattes faglige begrunnelse. Ekstern representant i styringsgruppen trakk seg fra MUV etter behandlingen av denne saken. Representanten, som kommer fra Oslo museum, reagerer på manglende styring av MUV, er motstander av tilknytningen til TA, men roser de ansattes gjennomføringsevne. 
Dersom UiOs styre likevel ønsker en kortsiktig løsning frem til evalueringen i 2011 gjennom en organisatorisk endring, foreslår vi at MUV legges til Forum for universitetshistorie. De er i dag samlokalisert med felles biblioteksløsning, deler en faglig stilling og deler administrativ støtte som kjøpes fra IAKH. En slik løsning er ikke optimal, spesielt ikke på lang sikt, men den vil heller ikke være ødeleggende for MUVs faglige aktivitet. Teknisk avdeling har i dag liten kompetanse som er sammenlignbar med MUVs. Deres kjerneaktivitet er drift og vedlikehold av eksisterende bygninger, mens MUV er opptatt av bygningenes rolle som uttrykk for ulike historiske felt. MUV har i tillegg en langt mer omfattende museal formidlingsportefølje enn UiOs bygningsmasse. Løsningen med Teknisk avdeling møter stor faglig motstand fra de ansatte, fra det store mindretallet i MUVs styringsgruppe og fra eksterne aktører. Dette må tas til følge. 
Til universitetsdirektørens notat:

· Samarbeidet med TA og kunstforvalteren er sterkt overvurdert. MUV og TA har deltatt i samme prosjekter når initiativ er tatt utenfra, men har ikke noe dypere prosjektsamarbeid. Et slikt samarbeid kan opprettholdes uavhengig av organisering.
· ”Denne tilknytningsformen er administrativt krevende…”. MUVs ansatte kjenner seg ikke igjen i denne påstanden. Dagens ordning med å dele administrativ støtte med Forum for universitetshistorie fungerer godt.

· ”MUVs styre har derfor konkludert med at MUV bør få organisatorisk tilknytning til en av UiOs sentrale administrative enheter”. Organisasjonene er ikke kjent med at MUVs styringsgruppe har diskutert ”sentrale administrative enheter” og mener dette legger føringer for videre vedtak som ikke har vært intendert.

· Det er uklart hvorfor en tilknytning til et av museene vil måtte innbære større endring av oppgaver og organisering enn de andre alternativene.

